Na temelju članka 4. alineje 1. Zakona o državnim potporama (Narodne novine 47/14 i 69/17),  mišljenja Ministarstva financija KLASA: \_\_\_\_, URBROJ: \_\_\_\_ od \_\_\_\_\_ i članka 41. točke 6. Statuta Grada Zagreba (Službeni glasnik Grada Zagreba \_\_\_\_\_), Gradska skupština Grada Zagreba, na \_\_\_\_\_\_ sjednici, \_\_\_\_\_\_., donijela je

**Program** **državne potpore
za kulturna događanja na području Grada Zagreba**

**za razdoblje od 2024. do 2025. godine**

1. **PROGRAM DRŽAVNE POTPORE**
2. **Predmet Programa i cilj dodjele državne potpore**

Ovaj Program državnih potpora za kulturna događanja Grada Zagreba (u daljnjem tekstu: „***Program***“) predstavlja akt temeljem kojeg Grad Zagreb kao Davatelj potpore želi dodijeliti državne potpore za kulturna događanja od interesa za Grad Zagreb, bez daljnjih mjera provedbe u skladu sa Zakonom o državnim potporama (Narodne novine 47/14 i 69/17, u daljnjem tekstu: „***ZDP***“), Uredbom Komisije (EU) br. 651/2014. od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora od 26. lipnja 2014., Uredbom Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova, Uredbom Komisije (EU) br. 2021/1237 od 23. srpnja 2021. o izmjeni Uredbe 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora te Uredbom Komisije (EU) br. 2023/1315 оd 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (u daljnjem tekstu skupno: „***Uredba o skupnom izuzeću***“).

Potporama za kulturna događanja iz ovog Programa podupire se razvoj kulturnee ponude kako je opisano Provedbenim programom Grada Zagreba za razdoblje od 2021. do 2025. godine.

Programom se dodjeljuju državne potpore za kulturu, sukladno članku 53. Uredbe o skupnom izuzeću, kao potpore za umjetnička ili kulturna događanja i festivale, čiji je glavni sadržaj kvalitetan kulturno-umjetnički program.

Ciljevi ovog Programa su poticanje kulturnog stvaralaštva i promicanje kulturne raznolikosti, omogućavanje veće dostupnosti kulturne ponude, poticanje razvoja kulturnih i kreativnih industrija te stvaranje proizvoda visoke dodane vrijednosti, povećanje kvalitete života stanovništva i posjetitelja, doprinos prepoznatljivosti Zagreba kao dinamične urbane sredine s bogatom i kvalitetnom kulturnom ponudom te doprinos zelenoj tranziciji i socijalnoj inkluziji.

Prijedlog ovog Programa dostavlja se Ministarstvu financija na temelju članka 9. stavka 1. ZDP-a radi davanja mišljenja o usklađenosti sadržaja navedenog prijedloga programa s pravilima o državnim potporama.

Državne potpore iz ovog Programa dodjeljuju se Korisnicima kao operativne potpore temeljem objavljenog Javnog poziva.

**Definicije**

Pojedini izrazi u smislu ovog programa imaju sljedeća značenja:

1. „Državna potpora“ znači svaka mjera koja ispunjava sve kriterije utvrđene u članku 107. stavku 1. Ugovora o funkcioniranju Europske unije (u daljnjem tekstu: „UFEU“).
2. „Datum dodjele potpore” znači datum na koji je, na temelju primjenjivog nacionalnog pravnog režima, korisniku dodijeljeno zakonsko pravo na primanje potpore. Istoznačnica je s pojmom „trenutak dodjele potpore“.
3. „Davatelj potpore” je Grad Zagreb, Trg Stjepana Radića 1, 10 000 Zagreb.
4. „Intenzitet potpore” znači bruto iznos potpore izražen kao postotak prihvatljivih troškova, prije odbitka poreza ili drugih naknada.
5. „Javni poziv“ je način odabira korisnika potpore prema ovom Programu koji se ima donijeti i objaviti po donošenju i odobrenju ovoga Programa, a kojim se detaljnije raspisuje postupak prikupljanja prijava i odobravanja potpora.
6. „Korisnici potpore“ prema ovom su trgovačka društva u smislu Zakona o trgovačkim društvima (Narodne novine 111/93., 34/99., 121/99., 52/00., 118/03., 107/07., 146/08., 137/09., 152/11. - službeni pročišćeni tekst, 111/12., 125/11., 68/13., 110/15., 40/19., 34/22., 114/22., 18/23 i 130/23).
7. „Kulturno događanje” je javno događanje čiji je glavni sadržaj kulturni-umjetnički program s odgovarajućim pratećim sadržajima.
8. „Pojedinačna potpora” je potpora dodijeljena pojedinačnim korisnicima na temelju programa potpore.
9. „Program potpora” znači svaki akt na temelju kojeg se mogu, bez potrebe za daljnjim provedbenim mjerama, dodjeljivati pojedinačne potpore poduzetnicima koji su utvrđeni u aktu na općenit i apstraktan način te svaki akt na temelju kojeg se potpora koja nije povezana s određenim projektom može dodijeliti jednom poduzetniku ili više njih na neodređeno razdoblje i/ili u neodređenom iznosu.
10. **Područje primjene i Korisnici potpore**

Ovaj će se Program provoditi na području Grada Zagreba.

Prihvatljivi Korisnici potpora prema ovom Programu su mali i srednji poduzetnici koji ispunjavaju uvjete utvrđene u Prilogu I. Uredbe o skupnom izuzeću (u daljnjem tekstu: poduzetnici).

**Kategorija potpore i njihova usklađenost**

Prema ovom Programu dodjeljuju se potpore za kulturna događanja koja su usklađena s Uredbom o skupnom izuzeću.

**Instrument potpore i intenzitet**

Prema ovom Programu Korisnicima je moguće dodijeliti državne potpore kao operativne potpore u obliku bespovratnih sredstava.

Maksimalni dozvoljeni intenzitet potpore po ovom programu može biti do 80 % prihvatljivih troškova.

Za izračun intenziteta potpore i prihvatljivih troškova, svi iznosi koji se upotrebljavaju trebaju biti iznosi prije odbitka poreza ili drugih naknada. Međutim, porez na dodanu vrijednost koji se naplaćuje na prihvatljive troškove ili izdatke, a koji se može vratiti u skladu s primjenjivim nacionalnim poreznim pravom ne uzima se u obzir za izračun intenziteta potpore i prihvatljivih troškova. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani.

**Zbrajanje potpora**

Ako se financiranje Europske unije kojim centralno upravljaju institucije, agencije, zajednička poduzeća ili druga tijela Europske unije koja nisu pod izravnom ili neizravnom kontrolom Republike Hrvatske, kombinira s državnim potporama, prilikom određivanja poštuju li se pragovi i maksimalni intenziteti potpore ovog programa, u obzir se uzimaju samo državne potpore pod uvjetom da ukupan iznos javnog financiranja dodijeljen u odnosu na iste prihvatljive troškove ne premašuje najpovoljniju stopu financiranja utvrđenu u primjenjivim propisima zakonodavstva Unije.

Potpore po ovom Programu, a koje se izuzimaju na temelju Uredbe o skupnom izuzeću, mogu se zbrajati:

s bilo kojom drugom državnom potporom, pod uvjetom da se dotične mjere odnose na različite prihvatljive troškove koje je moguće utvrditi;

s bilo kojom drugom državnom potporom koja se odnosi na iste prihvatljive troškove, bilo da se oni djelomično ili potpuno preklapaju, isključivo ako to zbrajanje ne dovodi do premašivanja najvišeg intenziteta potpore ili iznosa potpore koji je primjenjiv na tu potporu na temelju Uredbe o skupnom izuzeću.

Potpore po ovom Programu ne zbrajaju se s potporama *de minimis* u odnosu na iste prihvatljive troškove, ako bi njihovo zbrajanje dovelo do toga da određeni intenzitet potpore premaši predviđene intenzitete potpore iz ovog Programa.

**Prihvatljivi troškovi**

Prihvatljivi se troškovi moraju odnositi isključivo na kulturno događanje koje se podupire ovim Programom, a radi ostvarivanja ciljeva iz poglavlja I. točke 1. stavka 4. ovoga programa.

Prihvatljivi troškovi za operativne potpore su sljedeći:

 troškovi poslovanja izravno povezani s kulturnim projektom ili djelatnošću, kao što su najam ili zakup nekretnina i mjesta kulturnih događanja, putni troškovi, troškovi materijala i robe izravno povezanih s kulturnim događanjem, arhitektonskih struktura za izložbe i pozornica, zajma, zakupa i amortizacije alata, softvera i opreme, troškovi prava pristupa djelima zaštićenima autorskim pravom i drugom sadržaju zaštićenom povezanim pravima intelektualnog vlasništva, troškovi promicanja i troškovi koji su nastali kao izravna posljedica kulturnog projekta; troškovi amortizacije i troškovi financiranja prihvatljivi su samo ako nisu bili obuhvaćeni potporama za ulaganje;

troškovi poboljšanja javnog pristupa kulturnim događanjima, uključujući troškove digitalizacije i uporabe novih tehnologija te troškove poboljšanja pristupa za osobe s invaliditetom;

* + - troškovi osoblja koje radi za kulturno događanje (udio plaće ili honorari koordinatora, voditelja, producenata, programskih voditelja i drugo), do 20 % ukupnog iznosa prihvatljivih troškova.

Prihvatljivi troškovi iz stavka 2. ove točke su troškovi nastali u godini u kojoj se održava kulturno događanje.

Za operativne potpore, iznos potpore ne premašuje ono što je nužno za pokriće operativnih gubitaka i opravdane dobiti tijekom odgovarajućeg razdoblja. To se osigurava *ex ante* na temelju razumnih predviđanja ili mehanizmom povrata sredstava.

Alternativno metodi iz stavka 4. ove točke, za potpore koje ne premašuju iznos od 2,2 milijuna EUR, najveći iznos potpore može se odrediti na 80 % prihvatljivih troškova.

Dokaz o prihvatljivim troškovima pobliže će se urediti tekstom Javnog poziva.

**Izvori financiranja**

Za cjelokupno razdoblje od 2024. do 2025. godine planira se iznos od 3.200.000,00 EUR.

Sredstva za 2024. godinu planirana su u Proračunu Grada Zagreba za 2024. godinu na Razdjelu 00801 Gradskog ureda za gospodarstvo, ekološku održivost i strategijsko planiranje, u iznosu od 1.600.000,00 EUR.

Sredstva za 2025. godinu planirana su u Proračunu Grada Zagreba za 2024. i projekcijama za 2025. i 2026. godinu na Razdjelu 00801 Gradskog ureda za gospodarstvo, ekološku održivost i strategijsko planiranje, u iznosu od 1.600.000,00 EUR.

1. **Datum dodjele potpore**

 Prema ovom Programu datum dodjele potpore je trenutak sklapanja Ugovora o dodjeli državne potpore.

**Isključenja od dodjele potpore**

Potpora se temeljem ovog Programa ne može dodijeliti poduzetnicima:

koji su u likvidaciji, stečajnom ili predstečajnom postupku;

koji imaju nepodmirenih obveza prema Gradu Zagrebu;

koji imaju nepodmirenih obveza prema zaposlenicima;

od kojih je zatražen povrat potpore ili se nalaze u postupku povrata potpore;

koji su u teškoćama i/ili su aktivni u sektorima kojima nije moguće dodijeliti potporu, sukladno članku 1. točkama 2. - 5. Uredbe o skupnom izuzeću, Poglavlje I.

Smatra se da je poduzetnik u teškoćama ako ispunjava uvjete sukladno članku 2. točki 18. Uredbe o skupnom izuzeću.

1. **Izvješćivanje i praćenje**

Grad Zagreb će dostavljati podatke o dodijeljenim državnim potporama Ministarstvu financija putem internetske aplikacije Registra državnih potpora i potpora male vrijednosti, kako to propisuje članak 5. Pravilnika o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti (Narodne novine 125/17).

Grad Zagreb će objaviti relevantne informacije o svakoj pojedinačnoj potpori većoj od 100.000,00 EUR dodijeljenoj u skladu s ovim Programom na internetskim stranicama o državnim potporama ili s pomoću IT alata Komisije u roku od 12 mjeseci od trenutka dodjele.

Godišnja izvješća o dodijeljenim potporama dostavljat će se Komisiji u skladu s Uredbom o skupnom izuzeću.

Grad Zagreb će osigurati detaljno vođenje evidencije o dodjeli potpora sukladno ovom Programu. Takva evidencija, koja mora sadržavati sve informacije da bi se utvrdilo da su ispunjeni potrebni uvjeti, mora se čuvati deset (10) godina nakon dodjele potpore i na zahtjev dostaviti Komisiji.

Grad Zagreb će, sukladno članku 12. Uredbe o skupnom izuzeću, čuvati deset (10) godina sve podatke o dodijeljenim potporama po ovom programu, a rok čuvanja počinje teći od datuma kada je dodijeljena posljednja potpora.

**Trajanje programa**

Državne potpore po ovom Programu mogu se dodijeliti nakon dana njegova stupanja na snagu te po provedbi Javnog poziva, a najkasnije do 31.12.2025.

**PROVEDBA PROGRAMA DRŽAVNE POTPORE**

**Opće odredbe**

Za provedbu ovog programa Grad Zagreb će raspisati Javni poziv, a Povjerenstvo iz poglavlja II. točke 3. ovog programa će ocijeniti svaku zaprimljenu prijavu te, ako prijava ispunjava uvjete iz poglavlja II. točke 4. ovog programa, provest će bodovanje sukladno kriterijima iz priloga ovog programa te će, ovisno o ostvarenim bodovima i osiguranim sredstvima u proračunu Grada Zagreba, predložiti rang-listu za dodjelu potpora prema razinama događanja.

Provedba Programa odvijat će se transparentno sukladno članku 5. i članku 9. Uredbe o skupnom izuzeću. Grad Zagreb će radi transparentnosti osigurati dostupnost cjelovitog teksta Programa, za cijelo vrijeme njegova trajanja, na internetskim stranicama Grada Zagreba (www.zagreb.hr).

**Javni poziv**

Gradonačelnik Grada Zagreba raspisuje Javni poziv koji se objavljuje na internetskim stranicama Grada Zagreba.

U Javnom pozivu propisat će se uvjeti i kriteriji, postupak podnošenja prijave, postupak odobravanja i način utvrđivanja iznosa potpore i popis potrebne dokumentacije.

**Povjerenstvo**

Postupak odabira korisnika provest će Povjerenstvo.

Povjerenstvo ima predsjednika i 4 (četiri) člana koje imenuje gradonačelnik Grada Zagreba, a koji se odabiru između osoba čiji je profesionalni rad ili iskustvo vezano uz područja kulture i/ili turizma.

Članovi Povjerenstva ne mogu biti osobe koje su u upravljačkoj ili vlasničkoj strukturi Prijavitelja ili povezane osobe u smislu propisa o trgovačkim društvima.

Zadaće Povjerenstva su:

* + otvaranje zaprimljenih prijava;
	+ utvrđivanje ispunjavaju li prijave uvjete iz poglavlja II., točke 4. ovog programa;
	+ razmatranje i ocjenjivanje prijave događanja;
	+ predlaganje rang-lista za dodjelu potpora prema razinama događanja iz poglavlja II. točke 4. ovog programa.

Prijave se rangiraju prema ostvarenim bodovima sukladno uvjetima i kriterijima iz ovog programa i Javnog poziva. Sredstva se raspoređuju temeljem rang lista, a dodjeljuju se do potrošnje sredstava osiguranih u proračunu Grada Zagreba.

Gradonačelnik Grada Zagreba, na prijedlog Povjerenstva, donosi zaključak o odabiru korisnika državne potpore.

Neće biti uzeta u razmatranje prijava koja:

* + ne ispunjava uvjete iz ovog programa i Javnog poziva;
	+ ne sadrži svu potrebnu dokumentaciju koja je u Javnom pozivu navedena kao obvezna;
	+ nije dostavljena na način koji je određen u Javnom pozivu;
	+ nije podnesena u roku koji je naveden u Javnom pozivu.

Rezultati Javnog poziva bit će objavljeni na internetskoj stranici Grada Zagreba (www.zagreb.hr) u roku od osam (8) dana od dana donošenja zaključka o odabiru korisnika državne potpore.

Svi poduzetnici koji podnesu prijavu na Javni poziv bit će pisano obaviješteni o rezultatima njihove prijave.

Poduzetnici kojima se odobri državna potpora sklopit će s Gradom Zagrebom ugovor o dodjeli potpore kojim će se regulirati međusobna prava i obveze (dinamika, visina, rok i način isplate potpore, rok, način i dinamika izvješćivanja, mehanizam povrata sredstava, obveza vraćanja neutrošenih sredstava potpore, obveze korisnika državne potpore u slučaju nenamjenskog trošenja sredstava potpore i drugo).

**Uvjeti za dodjelu potpore**

Korisnik državne potpore prema ovom programu mora organizirati kulturno događanje na području Grada Zagreba, koje mora ispunjavati uvjete razine događanja iz stavka 4., 5. ili 6. ove točke za koju se prijavljuje te čija prijava temeljem objavljenog Javnog poziva mora biti odobrena od strane Povjerenstva iz poglavlja II. točke 3. ovog programa.

Korisnici potpore prema ovom programu imaju pravo na razumnu dobit koja ne premašuje 10 % odobrenog iznosa potpore.

Prema ovom programu, kulturna događanja za koja se dodjeljuju potpore su događanja:

prve razine,

druge razine,

treće razne.

Događanje prve razine je događanje koje:

se odvilo najmanje 5 puta u posljednjih 10 godina na području Grada Zagreba,

je ostvarilo prepoznatljivost na međunarodnoj razini (što se dokazuje izvacima iz stranih medija, međunarodnim nagradama i drugo),

sadrži program koji uključuje najmanje 50 % izvođača/izlagača iz inozemstva te i izvođače/izlagače iz Hrvatske,

privlači najmanje 30.000 posjetitelja i

će se organizirati u trajanju od najmanje 2 uzastopna dana, s podjednako raspoređenim programom u najmanje 2 dana.

Događanje druge razine je događanje koje:

sadrži program koji uključuje najmanje 30 % izvođača/izlagača iz inozemstva te i izvođače/izlagače iz Hrvatske;

će privući najmanje 15.000 posjetitelja i

će se organizirati u trajanju od najmanje 2 uzastopna dana, s podjednako raspoređenim programom u najmanje 2 dana.

Događanje treće razine je događanje koje:

sadrži program koji uključuje najmanje 15 % izvođača/izlagača iz inozemstva te i izvođače/izlagače iz Hrvatske i

će privući najmanje 5.000 posjetitelja.

Događanja koja kumulativno ispunjavaju gore navedene uvjete za pojedinu razinu, bit će razmotrena i ocijenjena prema kriterijima koji su sastavni dio ovog programa (Prilog 1).

Maksimalan broj bodova za pojedinu razinu je 245, a minimalan broj bodova za dodjelu potpore je 145 bodova.

Potpora se neće odobriti ako prosječan broj bodova koji Prijava ostvari za kriterij Sadržaj i kvaliteta događanja iz Priloga 1.  iznosi manje od 45 bodova. Prosječan broj bodova utvrđuje se na način da se ukupno ostvareni broj bodova dijeli s brojem članova Povjerenstva koji su sudjelovali u ocjenjivanju Prijave.

**Maksimalni iznosi potpora**

Maksimalni iznos potpore po Korisniku godišnje za događanje prve razine iz poglavlja II. točke 4. stavka 4. ovog programa je 350.000,00 EUR, za događanje druge razine iz poglavlja II. točke 4. stavka 5. ovog programa je 200.000,00 EUR, a za događanje treće razine iz poglavlja II. točke 4. stavka 6. ovog programa je 100.000,00 EUR.

Ukupan iznos potpora koji može biti dodijeljen prema ovom Programu ograničen je iznosom sredstava planiranih u proračunu grada Zagreba te će se potpora dodijeliti poduzetnicima koji ostvare najveći broj bodova za pojedinu razinu događanja.

**Prigovor**

Poduzetnik koji je podnio prijavu na Javni poziv za dodjelu državnih potpora može podnijeti prigovor na zaključak o odabiru korisnika državne potpore.

Prigovor se podnosi gradonačelniku Grada Zagreba preko Gradskog ureda za gospodarstvo, ekološku održivost i strategijsko planiranje u roku od osam (8) dana od dana objave zaključka o odabiru korisnika državne potpore na internetskim stranicama Grada Zagreba te o prigovoru odlučuje gradonačelnik Grada Zagreba.

1. **Stupanje na snagu i provedba**

Ovaj program stupa na snagu osmoga dana od dana objave u Službenom glasniku Grada Zagreba te se objavljuje na internetskim stranicama Grada Zagreba.

Javni Poziv koji se temelji na ovom Programu objavljuje se također na internetskim stranicama Grada Zagreba.

Ovaj će se Program provoditi transparentno, a na sva pitanja koja nisu uređena ovim Programom te u slučaju suprotnosti neke od odredbi ovog Programa s pravilima iz Uredbe o skupnom izuzeću, primjenjivat će se pravila iz Uredbe o skupnom izuzeću.